Rikunarita-ORG/Wikinium huggingface dataset:
# Luonnontiede

Kuun kääntöpuoli Apollo 11:stä nähtynä.
**Luonnontiede** eli **luonnontieteet** on luontoa tutkivien tieteiden yhteisnimitys.

Puhtaita luonnontieteitä ovat:

* biologia, joka tutkii eliöiden ominaisuuksia, yhteisöjä ja kehitystä
* fysiikka, joka tutkii ainetta, energiaa ja perusluonteisia luonnonlakeja
* geotieteet eli maapalloa tutkivat tieteet, muiden muassa maantiede ja geologia
* kemia, joka tutkii aineen koostumusta, ominaisuuksia ja muuttumista
* tähtitiede, joka tutkii maailmankaikkeutta ja taivaankappaleita

Soveltavia luonnontieteitä ovat esimerkiksi metsätieteet, joka tutkii metsiä, niiden toimintaa ja käyttöä, sekä lääketiede.

Luonnontieteellisiä menetelmiä soveltavia tieteitä, jotka eivät sinänsä tutki luontoa, ovat esimerkiksi informaatiotutkimus ja tietojenkäsittelytiede.

Biologiaan kuuluvia seikkoihin on ekologia, joka käsittelee eliöyhteisöjä ja niiden toimintaa sekä populaatioita ja ekosysteemeihin kuuluvia seikkoja. Biologiaan kuuluu myös solubiologia, johon puolestaan liittyvät biokemia ja biofysiikka. Maantiede luonnontieteenä jakautuu geomorfologiaan, ilmastotieteeseen ja vesistöjä tutkivaan hydrologiaan. Geologia tutkii maaperän rakennetta ja koostumusta sekä sen menneisyyttä ja siinä tapahtuvia ilmiöitä hyödyntäen fysiikkaa, kemiaa ja biologiaa.

## Katso myös

* Luonnontieteellinen menetelmä
* Luonnontieteelliset yliopistotutkinnot
* Tiede
* Matematiikka
* Ihmistiede
* Humanistiset tieteet
* Kaksi kulttuuria
* Yhteiskuntatieteet

## Lähteet

## Kirjallisuutta

* Bryson, Bill: *Lyhyt historia lähes kaikesta*.  (A Short History of Nearly Everything, 2003)  Suomentanut Markku Päkkilä. Helsinki:  WSOY, 2005.  ISBN 951-0-30972-9
* Chown, Marcus: *Maailma pähkinänkuoressa. Kaiken ymmärtämisen käsikirja*.  (What a Wonderful World. One Man’s Attempt to Explain the Big Stuff, 2013)  Suomentanut Juha Sainio. Helsinki:  HS-kirjat, 2015.  ISBN 978-952-5557-72-5
* Ganten, Detlev & Deichmann, Thomas & Spahl, Thilo: *Luonto, tiede ja elämä. Kaikki, mitä tulee tietää*.  (Leben, Natur, Wissenschaft, 2003)  Suomentanut Mervi Ovaska. Helsingissä:  Ajatus, 2007.  ISBN 978-951-20-7284-2

## Aiheesta muualla

* Kuvia tai muita tiedostoja aiheesta Luonnontiede Wikimedia Commonsissa

* Luova. Luonnontieteen verkkolehti nuorille.
# Leveysaste

**Leveysaste** ilmaisee pisteen pohjois–etelä-suuntaisen sijainnin Maan pinnalla. Sen arvo vaihtelee päiväntasaajan 0°:sta napojen 90°:een. Leveysastetta käytetään yhdessä pituusasteiden kanssa määritettäessä pisteen tarkkaa sijaintia.

## Mittaaminen

Leveysastetta (φ) mitataan astein (°) kulmamittana päiväntasaajan 0°:sta (matalat leveysasteet) napojen 90°:seen (korkeat leveysasteet). Leveyspiirin sijainnilla on absoluuttinen arvo, mutta leveysaste on arvojen vaihteluväli. Leveysaste (°) voidaan jakaa 60 minuuttiin (′) ja edelleen 60 sekuntiin (″). Nämä minuutit ja sekunnit ilmoitetaan maapallon navan puolelta, eli esim. leveyspiiri 23° 26′ 22″ S on kauempana päiväntasaajalta kuin leveyspiiri 23° 00′ 00″ S.

## Merkitseminen

Pohjoista leveyttä merkitään yleensä kirjaimella N, eteläistä kirjaimella S. Joskus eteläinen leveys annetaan negatiivisena, pohjoinen positiivisena. Esimerkiksi Suomen mantereen pohjoisin kohta Utsjoen Nuorgamissa sijaitsee leveyspiirillä 70° 05′ N ja eteläisin Hangon Tulliniemessä vastaavasti kohdalla 59° 48′ N.

## Leveysasteet muissa koordinaatistoissa

Ekliptisessä koordinaatistossa, jonka pohjana on eläinrata, määritellään ekliptinen latitudi. Galaktinen latitudi on leveysaste galaktisessa koordinaatistossa. Galaktinen 0-leveysaste seuraa Linnunradan tasoa.

## Katso myös

* Leveyspiiri

## Lähteet

## Aiheesta muualla

* Kuvia tai muita tiedostoja aiheesta Leveysaste Wikimedia Commonsissa
# Chicagon koulu

*Chicago Building* (Holabird & Roche 1904–1905) on tyypillinen Chicagon koulukunnan edustaja.
**Chicagon koulu** oli Yhdysvaltain Chicagon kaupungissa vuosina 1880–1900 vallinnut arkkitehtuurin koulukunta. Chicagon koulun arkkitehtuurin tunnusmerkkejä ovat teräsrunkorakenne sekä ilmeeltään yksinkertainen muotokieli, joka kuvastaa rakennuksen konstruktiota ja funktiota. Chicagon koululla oli suuri vaikutus moderniin yhdysvaltalaiseen pilvenpiirtäjäarkkitehtuuriin.

Chicagon koulu sai alkunsa vuoden 1871 Chicagon palosta, jossa koko kaupunki käytännössä tuhoutui ja jouduttiin rakentamaan uudelleen. Uudelleenrakennuksessa taloista tehtiin vähemmän koristeelliset ja siten halvemmat kuin New Yorkissa, jonka korkeissa rakennuksissa suosittiin raskaita ja historistisia julkisivuja. Myös paloturvallisuus otettiin Chicagossa entistä paremmin huomioon siten, että metallirunko tehtiin bessemerteräksestä, joka oli verhottu reikätiilillä.

Chicagon koulun tunnettuja edustajia ovat Louis Henry Sullivan, Henry Hobson Richardson, William Holabird, Martin Roche, Daniel Burnham ja John Wellborn Root. Sullivanin rakennuksissa pohjakerros ja toinen kerros suurine ikkunoineen muodostivat jalustan ja myymäläosan, joiden yläpuolella oli pääkerrosten muodostama yhdenmukainen toimistotilojen ruudukko. Kaikkein ylinnä oli teknisiin tarkoituksiin tehty, lähes suljettu kerros. Sullivanin koristelu oli säästeliästä, ja hän käytti suuria lasipintoja. Sullivanin motosta "muoto seuraa funktiota" tuli vähitellen koko modernin arkkitehtuurin tunnuslause. Chicagosta tuli myös 1900-luvun vaihteessa maailman modernin arkkitehtuurin keskus.

## Chicagon koulun rakennuksia

* Rakennusaikainen kuva Chicagon Fisher Buildingista. Monissa Chicagon koulun rakennuksissa käytettiin teräsrunkoa, jolloin rakennuksista voitiin tehdä yhä korkeampia.
* William Le Baron Jenney: Home Insurance Building (1885)
* Sullivan ja Adler: Prudential Building (1896)

## Lähteet
# Teokratia

**Teokratia** (kreik. θεοκρατία, *theokratía* ’jumalan valta’) on valtiomuoto, jossa hallitsija käyttää valtaa jumalan edustajana, koska jumalalla katsotaan olevan ylin hallintovalta. Teokraattinen hallinto oli tyypillistä varhaisille korkeakulttuureille. Monissa teokratioissa hallitsijat ovat papiston jäseniä, ja valtion oikeusjärjestys perustuu uskonnolliseen lakiin. Euroopan historiassa monet monarkit ovat oikeuttaneet valtansa jumalallisella oikeudella. Nykyisiä esimerkkejä teokratioista ovat islamilainen Iran ja paavin johtama Vatikaanivaltio.

## Historia

Termin teokratia otti käyttöön 100-luvun lopulla historioitsija Josephus, viitaten juutalaisiin. Teokratian oikeutus perustuu jumalallisen hallintovallan uskolliseen toimeenpanoon.

Teokratiaa on esiintynyt erilaisissa muodoissa. Teokratiassa hallitsijana voidaan pitää Jumalaa tai jumalia, yleensä jonkun ihmisen edustamana. Teokratiaa voidaan myös hallita paljastetun Jumalan lain mukaan, jolloin sitä kutsutaan teonomiaksi. Pappisvallassa eli hierokratiassa hallitsee papisto.

Teokratiat ovat olleet historiassa hyvin yleisiä. Niihin on lukeutunut heimoyhteisöjä, kuningaskuntia, kaupunkivaltioita ja imperiumeja. Teokratioiden jumalkuninkaita, Auringosta laskeutuneita jumalia tai -jumalattaria, ovat olleet esimerkiksi Inkavaltakunnan inkat ja Japanin keisari. Joissain teokratioissa jumalallisena johtajana ja jumalan edustajana on toiminut ihminen, kuten karismaattinen johtaja, kuningas tai pappi. Tällaisia jumalten edustajia ovat olleet esimerkiksi Heprealaisessa Raamatussa kuvatut kansanjohtajat Mooses ja Joosua. Myös moni eurooppalainen monarkki on väittänyt, että heillä on jumalallisen oikeus hallita.

Jean Calvin (1509–1564) johti Geneven teonomista kristillistä kaupunkivaltiota ”jumalallisen lain” pohjalta, ja samoin myös puritaanit johtivat Uuden-Englannin siirtokuntia Pohjois-Amerikassa.

Japanin keisari ei ole koskaan kiistänyt olevansa jumalallinen hallitsija, mutta hän on lakannut 1900-luvulla puhumasta siitä. Saudi-Arabia oli wahhabiittien teokratia ennen Saudien hallitsijasukua vuonna 1932. Tiibet oli buddhalainen teokratia ennen kiinalaismiehitystä ja dalai-laman pakoa 1950-luvulla. Iranista tuli islamilainen tasavalta vuonna 1979. Toinen nykyajan esimerkki teokraattisesta valtiosta on paavin johtama Vatikaanivaltio.

Jotkut pitävät Yhdysvaltojen kristillisen oikeiston tavoitteita teokraattisina.

## Katso myös

* Islamilainen valtio
* Kirkon ja valtion ero
* Sekularismi
* Valtionuskonto

## Lähteet

## Kirjallisuutta

* Kouros, Kristiina & ja Villa, Susan (toim.): *Ihmisoikeudet ja islam*.  Helsinki:  Like: Suomen rauhanpuolustajat, 2004.  ISBN 952-471-435-3
# Pupilli

Pupilli on silmän värikalvon keskellä oleva pyöreä reikä.
**Pupilli** (lat. *pupilla*) eli **mustuainen** on silmän värikalvon keskelle jäävä aukko. Värikalvossa olevat lihakset muuttelevat pupillin laajuutta ja siten säätelevät verkkokalvolle päätyvän valon määrää. Pupilli suurenee hämärässä valaistuksessa, jotta verkkokalvolle saataisiin kerättyä suurempi määrä valoa. Kirkkaassa valaistuksessa pupilli taas pienenee.

Pupilli näyttää mustalta, koska siihen saapuva valo absorboituu suurimmaksi osaksi silmän sisäosan kudoksiin. Kirkkaassa valossa ihmisen pupillin halkaisija on noin 1,5 millimetriä, hämärässä jopa kahdeksan millimetriä.

Myös monet päihteet ja lääkkeet vaikuttavat pupillin suuruuteen. Opiaatit saavat pupillin supistumaan, kun taas monet vahvat stimulantit kuten amfetamiini tai psykedeelit kuten LSD laajentavat pupillia.

## Eläinten pupilli

Pupillireaktio
Eläinten pupillit toimivat periaatteessa samalla tavalla kuin ihmisen, mutta muodossa on lajikohtaisia eroja. Kissalla pupilli supistuu kapeaksi pystyraoksi ja syyksi on arveltu tarvetta nähdä hyvin ylös ja alas (lintuja ja hiiriä). Monilla kasvinsyöjillä pupilli on vaakasuoraan soikea, koska saaliseläimille on eduksi laaja näkökenttä. Vaikka pupilli olisi kirkkaassa valossa supistunut, horisontin suuntainen pupillin rako auttaa havaitsemaan petoeläimet. Hevosen pupillin reunassa on pieniä ulokkeita, joiden tehtävänä on ilmeisesti varjostaa liian kirkkaalta auringonpaisteelta. Alpakoilla ja laamoilla pupilli voi supistua niin paljon, että vain pupillin päihin jää pienet aukot. Tämä lienee sopeutuma erittäin voimakkaaseen auringon säteilyyn ylhäällä vuoristossa. Hylkeillä pupilli supistuu pinnalla pieneksi pyöreäksi aukoksi. Hylkeiden silmän linssi on lähes pallomaisen pyöreä ja tarkoitettu veden alla näkemiseen, pinnalla hylkeet ovat hyvin likinäköisiä. Pienen pupillin läpi katsotaan vain linssin keskiosalla, jolloin reuna-alueiden voimakas taittuminen jää pois.

## Pupilleihin liittyvää termistöä

**Mydriaasi** (*mydriasis*) tarkoittaa pupillin laajentuneisuutta. Pupillia laajentava lääkeaine on **mydriaattiMioosi** (*miosis*) tarkoittaa pupillin supistustilaa. **Miootti** on silmätippa, joka saa mustuaisen supistumaan. Niitä käytetään glaukooman hoidossa.

**Anisokoria** tarkoittaa pupillien erikokoisuutta.

## Lähteet

## Aiheesta muualla

* Mustuaisen puoliero, Terveyskirjasto.fi
* Näkövammaistieto, Keskuspuisto.fi (Arkistoitu – Internet Archive)
# Kaukoitä

Kaukoitä, jossa myös Kaakkois-Aasia ja sen saaristot ovat mukana.
**Kaukoitä** on Aasiassa sijaitseva alue, johon luetaan kuuluvaksi Kiina, Mongolia, Korean niemimaa, Japani ja Venäjän itäisin osa sekä joskus myös Kaakkois-Aasia saaristoineen.

## Katso myös

* Itä-Aasia

## Lähteet
# Koskisorsa

| Koskisorsa |
| --- |
|  |
| Uhanalaisuusluokitus |
| **Elinvoimainen** |
|  |
| Tieteellinen luokittelu |
| Domeeni: | Aitotumaiset Eucarya |
| Kunta: | Eläinkunta Animalia |
| Pääjakso: | Selkäjänteiset Chordata |
| Alajakso: | Selkärankaiset Vertebrata |
| Luokka: | Linnut Aves |
| Lahko: | Sorsalinnut Anseriformes |
| Heimo: | Sorsat Anatidae |
| Suku: | *Merganetta* |
| Laji: | *armata* |
| Kaksiosainen nimi |
| Merganetta armata Gould, 1842 |
| Alalajit |
| * *M. a. columbiana*
* *M. a. leucogenis*
* *M. a. armata*
* *M. a. berlepschi*
* *M. a. garleppi*
* *M. a. turneri*
 |
| Katso myös |
|   Koskisorsa Wikispeciesissä   Koskisorsa Commonsissa
 |
| Infobox OKNimi-testi OKIUCN-testi OK |

**Koskisorsa** (*Merganetta armata*) on eteläamerikkalainen sorsalintu. Se on sukunsa ainoa laji.

## Levinneisyys

Koskisorsaa tavataan Etelä-Amerikassa. Alaji *columbiana* esiintyy Venezuelasta Pohjois-Ecuadoriin, *leucogenis* Keski-Ecuadorista Keski-Peruun, *turneri* Etelä-Perussa, *garleppi* Boliviassa, *berlepschi* Pohjois-Chilessä sekä Luoteis-Argentiinassa ja *armata* Andeilla suurimmassa osassa Chileä ja Argentiinaa.

## Elinympäristö

Koskisorsa elää vuoristojen joissa ja koskissa.

## Lähteet
# Mary Elizabeth Mastrantonio

Mary Elizabeth Mastrantonio vuonna 2013.**Mary Elizabeth Mastrantonio** (s. 17. marraskuuta 1958 Lombard, Illinois, Yhdysvallat) on yhdysvaltalainen näyttelijä. Hän on näytellyt muun muassa elokuvissa *Scarface – arpinaama* (1983), *Suuret setelit* (1986), *Abyss – syvyys* (1989), *Robin Hood – varkaiden ruhtinas* (1991), *Tähänastinen elämäni* (1999) ja *The Brooke Ellison story* (2004).

Mastrantonio syntyi Illinoisissa italialaisille maahanmuuttajille. Hän on ollut vuodesta 1990 naimisissa ohjaaja Pat O'Connorin kanssa. Heillä on kaksi lasta, ja he asuvat Lontoossa Englannissa.

## Palkinnot

* Gracie (2005)

### Ehdokkuudet

* Sierra Award (2000)
* MTV Movie Award (1992)
* Saturn (1991, 1992)
* Parhaan naissivuosan Oscar-palkinto (1987)

## Lähteet

## Aiheesta muualla

* Mary Elizabeth Mastrantonio Internet Movie Databasessa. (englanniksi)
# Eksoskeleton

Japanilainen eksoskeleton.
**Eksoskeleton** on keinotekoinen, moottoroitu ulkoinen tukiranka, joka puetaan päälle keventämään fyysistä työtä.

Eksoskeletonin avulla ihminen voi kantaa vaivatta paljon painavampia kuormia kuin ilman sitä. Eksoskeletonista on apua esimerkiksi vammautuneelle tai muusta syystä heikolle henkilölle. Niitä kehitetään myös sotilaskäyttöön.

## Lähteet
# Salesforce.com

| Salesforce.com, Inc. |
| --- |
|  |
|  Salesforcen pääkonttori San Franciscossa |
| Osake | NYSE: CRM |
| ISIN | US79466L3024 |
| Perustettu | 1999 |
| Toimiala | pilvilaskenta, ohjelmistot |
| Liikevaihto |  41,52 mrd. $ (2026) |
| Nettotulos | 7,45 mrd. $ (2026) |
| Henkilöstö | 83 000+ (2026) |
| www.salesforce.com |
| Infobox OKVirheellinen NIMI-arvo |

**Salesforce.com, Inc.** on yhdysvaltalainen ohjelmistoyritys.

Se osti Tableau Softwaren 15,3 miljardilla Yhdysvaltain dollarilla vuonna 2019.
Salesforce osti Slackiä kehittävän Slack Technologiesin 27,7 miljardin dollarin hintaan 2021.

Salesforce perustettiin vuonna 1999. Perustajiin kuuluivat Mark Benioff, Parker Harris, Dave Moellenhoff ja Frank Dominguez.

## Lähteet

## Aiheesta muualla

* Yrityksen verkkosivusto
# Northwestern-yliopisto

| Northwestern-yliopisto |
| --- |
| Northwestern University |
|  |
|  |
| Motto | Quaecumque sunt vera |
| Perustettu | 1851 |
| Henkilökunta | 3 344 |
| Opiskelijoita | 8 459 |
| Jatko-opiskelijoita | 10 759 |
| Sijainti | Evanston, Illinois Yhdysvallat |
| Kampus | Evanston, Chicago, Doha |
| Maskotti | Willie the Wildcat |
| northwestern.edu |
| Infobox OK |

Ylioppilaskunnan ja kirjaston rakennukset.
**Northwestern-yliopisto** (*Northwestern University*, NU) on yksityinen tutkimusyliopisto Yhdysvaltojen Illinois’n osavaltiossa, Chicagon pohjoisessa esikaupungissa Evanstonissa. Yliopiston 12 tiedekuntaa tarjoavat alempia *bachelor*-korkeakoulututkintoja 124 koulutusohjelmassa ja ylempiä *master*-tutkintoja 145 koulutusohjelmassa. Yliopiston Evanstonissa ja Chicagossa sijaitsevien kampusten lisäksi perustettiin vuonna 2008 kolmas kampus Qatarin Dohaan.

Northwestern-yliopiston perustivat vuonna 1851 yhdeksän metodistikirkkoon kuuluvaa pappia, lakimiestä ja liikemiestä. Heistä yksi oli kuvernööri John Evans, jonka mukaan nimettiin samoihin aikoihin perustettu Evanstonin kaupunki. Yliopiston nimi tulee sen alkuperäisestä tarkoituksesta palvella silloisen luoteisterritorion osavaltioita Ohio, Indiana, Illinois, Michigan, Wisconsin ja Minnesota. Opetus alkoi vuonna 1855 ja ensimmäiset naisopiskelijat otettiin 1869.

Northwestern on menestynyt hyvin erilaisissa yliopistojen välisissä ranking-tutkimuksissa, ja sen rahoitusasema on hyvin vahva. Vuonna 2021 yliopistoon hyväksyttiin vain vajaat 7 prosenttia hakijoista, mikä tekee siitä yhden vaikeapääsyisimmistä yliopistoista Yhdysvalloissa. Kokonaisuudessaan Northwestern-yliopisto on arvioitu 9. parhaaksi yliopistoksi Yhdysvalloissa vuonna 2021.

Northwesterin toiminnasta valtaosa on keskittynyt Michiganjärven rannalla sijaitsevalle Evanstonin kampusalueelle, mutta yliopiston oikeustieteellinen ja lääketieteellinen tiedekunta sijaitsevat Chicagon Streetervillessä. Qatarin Dohassa opetetaan journalismia ja viestintää.

Yliopiston urheilujoukkue Northwestern Wildcats kilpailee parissakymmenessä lajissa muita yliopistoja vastaan.

Northwestern-yliopiston Kellogg School of Managementissa ovat vierailleet professoreina muun muassa suomalaiset Björn Wahlroos ja Mika Vaihekoski.

## Yliopiston tiedekunnat

### Evanston

* Weinberg College of Arts and Sciences (1851)
* School of Communication (1878)
* Henry and Leigh Bienen School of Music (1895)
* Robert R. McCormick School of Engineering and Applied Science (1909)
* Medill School of Journalism (1921)
* School of Education and Social Policy (1926)
* School of Professional Studies (1933)
* Kellogg School of Management (1908)
* Graduate School (1910)

### Chicago

* Feinberg School of Medicine (1859)
* Kellogg School of Management (1908)
* School of Law (1859)
* School of Professional Studies (1933)

## Lähteet

## Aiheesta muualla

* Kuvia tai muita tiedostoja aiheesta Northwestern-yliopisto Wikimedia Commonsissa
# Ólympos (Kypros)

Ólympos
ΌλυμποςÓlympos-vuori talvella.

|  |  |
| --- | --- |
| Sijainti |
Kypros |
| Vuoristo |
Tróodos |
| Korkeus merenpinnasta |
1 952 m |
| Prominenssi |
1 952 m |

Hallinto| Luokitus | Maailmanperinnön aieluettelon kohde (en) (2. huhtikuuta 2002) |

Wikimedia | © OpenStreetMap

|  |  |
| --- | --- |
| Koordinaatit | 34° 56′ 12″ P, 32° 51′ 50″ I |

**Ólympos** (kreik. Όλυμπος, myös *Chionístra*, Χιονίστρα) on Kyproksen korkein vuori. Se sijaitsee Tróodos-vuoristossa ja sen korkeus ja prominenssi ovat 1 952 metriä.

Ólympoksen rinteillä kasvaa havumetsää. Talvella vuorella on lunta ja se on suosittu talviurheilukeskus. Lähellä vuoren huippua sijaitsee Tróodoksen kylä. Vuoren huipulla sijaitsee Ison-Britannian Akrotírin tukikohtaa palveleva Britannian kuninkaallisten ilmavoimien tutka-asema.

## Lähteet

## Aiheesta muualla

* Kuvia tai muita tiedostoja aiheesta Ólympos Wikimedia Commonsissa
# Tuulen nopeus

**Tuulen nopeus** on meteorologinen suure, jolla on suora yhteys tuulen voimakkuuteen. Tuulennopeuteen vaikuttaa ilmanpaine. Ilmanpaineen vaihdellessa pienellä alueella paljolti syntyy fysikaalinen voima, joka lisää tuulen nopeutta erittäin suureksi ja sitä myötä aiheuttaa erittäin voimakkaita tuulia. Tällaista tapahtuu matalapaineen vallitessa alueella. Nopeita ja voimakkaita tuulia esitetään sääkartoilla isobaareilla.

Suomen merialueilla ei ole havaittu hirmumyrskyjä, mutta tunturialueilla on joskus mitattu tuulen keskinopeudeksi 40 m/s, ja yksittäisissä puuskissa tuulen nopeus on ollut jopa 50 m/s. Maailman suurin tuulen nopeus on mitattu Barrow Islandissa Australiassa 10.4.1996, joka oli 113 m/s.

Tuulen voimakkuus on määritelty siten, että tuulen nopeuden ollessa 1-3 m/s puhutaan heikosta tuulesta, nopeuden ollessa 4-7 m/s se on kohtalaista, nopeuden ollessa 8-13 m/s se on navakkaa, nopeuden ollessa 14-20 m/s se on kovaa, nopeuden ollessa 21-24 m/s puhutaan myrskystä, nopeuden ollessa 25-28 m/s puhutaan kovasta myrskystä, nopeuden ollessa 29-32 m/s puhutaan ankarasta myrskystä ja nopeuden ylittäessä 33 m/s puhutaan hirmumyrskystä.

Tuulen voimakkuus on määritelty myös sen mukaan, miten se vaikuttaa maalla ja merellä. Maa-alueilla vaikuttavuutta on arvioitu useiden seikkojen mukaan, kuten miten tuuli tuntuu iholla, miten se näkyy puiden oksistossa, milloin se katkoo oksia, milloin se katkoo puita, milloin se irrottaa puita juurineen ja milloin se saattaa siirtää rakennuksia. Hirmumyrsky tuhoaa rakennuksia kokonaan.

Merialueilla tuulen vaikuttavuutta on arvioitu myös useiden seikkojen mukaan, kuten kuinka pitkiä aaltoja tuuli aiheuttaa, milloin aallot vaahtoavat, milloin aallot murtuvat ja milloin aaltojen pärske kadottaa laivat näkyvistä. Hirmumyrskyjen aikaan meri vaahtoaa niin, että se on kokonaan valkoisena vaahdosta.

## Lähteet

## Aiheesta muualla

*
# Syaani

**Syaani** (Cyan = C) tai sinivihreä on näkyvän valon spektrillä sinisen ja vihreän välissä. Tämä väri nähdään silloin, kun silmän siniseen (B) ja vihreään (G) valoon herkät tappisolut ovat aktiivisia. Syaanin aallonpituus on noin 490 nanometriä. Syaani on punaisen **käänteisväri**. Syaania ja joitakin sen lähellä olevia värisävyjä kutsutaan myös **turkoosiksi**.

Syaani on yksi subtraktiivisen eli valoisuutta vähentävän värinmuodostuksen pääväreistä (CMYK).

## Etymologia

Nimi *syaani* tulee kreikan kielen sanasta κυανός (kyanós) = sininen .

## Värikoordinaatit

Tietokoneen kuvaruudun RGB-värivalojen syaanin maksimiarvot skaalalla 0–255 ovat seuraavat:

* **RGB**:
	+ R: 0
	+ G: 255
	+ B: 255
	+ (heksadesimaalimuodossa #00FFFF)

## Lähteet

## Aiheesta muualla

* Kuvia tai muita tiedostoja aiheesta Syaani Wikimedia Commonsissa

* coloria.net – turkoosi

Sähkömagneettinen säteily

**Sähkömagneettinen spektri:** gammasäteily • röntgensäteily • ultraviolettisäteily • valo • infrapunasäteily • alimillimetrisäteily • mikroaallot • radioaallot

---

**Radiotaajuusalueet**: THF • EHF • SHF • UHF • VHF • HF • MF • LF • VLF • ULF • SLF • ELF

---

**Valo**: violetti • sininen • syaani • vihreä • keltainen • oranssi • punainen
# Tasanko (Ranskan vallankumous)

**Tasanko** (ransk. *la Plaine*) tai **suo** (*le Marais*) oli Ranskan suuren vallankumouksen aikana kansalliskonventin keskustalaisista edustajista käytetty nimitys. He sijoittuivat radikaalin vuoripuolueen ja maltillisten girondistien väliin. Nimet ”tasanko” ja ”vuori” viittasivat istumapaikkojen sijoittumiseen konventin istuntosalissa. Keskustalaiset edustajat muodostivat enemmistön konventin jäsenistä ja olivat siten vaa’ankieliasemassa kaikkia päätöksiä tehtäessä. Aluksi ”tasangon” edustajat myötäilivät Emmanuel Joseph Sieyèsin johdolla girondisteja, mutta Ludvig XVI:n kuolemantuomiosta päätettäessä he tukivat vuoripuolueen jyrkkää linjaa. Vuonna 1794 he auttoivat Robespierren syrjäyttämisessä.

## Lähteet
# Pont Alexandre III

Pont Alexandre III Seinen pohjoisrannalta nähtynä, taustalla vasemmalla Hôtel des Invalides.
Pont Alexandre III Seinen etelärannalta nähtynä, taustalla oikealla Grand Palais.
**Pont Alexandre III** (**Aleksanteri III:n silta**) on Seinejoen ylittävä silta Pariisin keskustassa. Vuoden 1900 maailmannäyttelyä varten rakennettu koristeellinen silta yhdistää joen pohjoispuolella sijaitsevat Grand Palais’n ja Petit Palais’n joen eteläpuolella sijaitsevaan Hôtel des Invalidesin puutarhaan.

Silta omistettiin rakennusvaiheessa vuonna 1892 solmitulle Ranskan ja Venäjän liitolle ja nimettiin siksi Venäjän keisari Aleksanteri III:n mukaan. Sillan peruskiven muurasi Aleksanteri III:n poika, keisari Nikolai II 7. lokakuuta 1896 ollessaan valtiovierailulla Ranskassa. Sillan toteuttivat ranskalaiset insinöörit Louis-Jean Résal ja Amédée d'Alby. Teräskaarisilta, joka ylittää Seinen vain yhdellä kuuden metrin korkuisella jänteellä, oli aikanaan todellinen insinööritaidon näyte.

Pont Alexandre III:n sanotaan usein olevan Pariisin kaunein silta sen runsaan *belle époque* -henkisen koristelun vuoksi. Myös koristeiden symboliikka viittaa Ranskan ja Venäjän ystävyyteen. Sillan ulkosivuille kaaren keskikohtaan on sijoitettu Ranskan ja Venäjän keisarikunnan vaakunat sekä nymfejä esittäviä patsaita, jotka symboloivat Seineä ja Nevajokea Pietarissa. Sillan kaiteille on sijoitettu 32 haarautuvaa katulamppua, joita on koristeltu puttohahmoilla. Sillan kummassakin päässä on kaksi järeää 17-metristä pylvästä, joiden huipulle on sijoitettu kullatut voitonjumalattaria ja pegasoksia esittävät pronssipatsaat.

Samaan aikaan Pont Alexandre III:n kanssa rakennettiin Ranskan lahjoittama Kolminaisuuden silta Pietariin.

## Lähteet

## Aiheesta muualla

* Kuvia tai muita tiedostoja aiheesta Pont Alexandre III Wikimedia Commonsissa